Der er godt nyt til sygeplejerskerne på afdeling O2 på Aalborg Universitetshospital. Klinikledelsen har åbnet for tre nye stillinger.

Bølgerne er gået højt mellem sygeplejerskerne på afdeling O2 og ledelsen på Aalborg Universitetshospital. Sygeplejerskerne har tidligere over for TV2/Nord fortalt, at arbejdsmængden har været så stor, at de ikke har følt, at de har kunne udføre deres arbejde tilstrækkeligt. Kritikken har fået klinikledelsen i arbejdstøjet, og det ser nu ud til at føre til konkrete tiltag. - Der er sket nogle tiltag, og ledelsen har forsøgt at gøre noget, men det er helt sikkert økonomien, der gør det svært. - Indtil nu har det betydet, at der er åbnet for tre nye stillinger, samtidig med at der er indført flere optimeringer på afdelingen, siger Kirsten Højslet, der er fællestillidsmand for sygeplejerskerne på Aalborg Universitetshospital. Ifølge TV2/Nords oplysninger, så skulle sygeplejerskerne ikke være helt tilfredse med de gennemførte tiltag, og derfor vil de på tirsdag mødes med klinikledelsen, hvor de skal diskutere rammerne for afdelingen i fremtiden.